Analysen af de bilaterale handelsstrømme er baseret på en sammenligning af Eurostats data for det fjerde år af aftalens gennemførelse (kalenderåret 2016) med dataene for det kalenderår, der går umiddelbart forud for aftalen (2012). For handel med tjenesteydelser og investeringsstrømme og beholdninger er analysen baseret på data indtil 2015.

I henhold til artikel 13 i Europa-Parlamentets og Rådets forordning (EU) nr. 19/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia og Peru på den anden side ("forordningen") forpligtede Kommissionen sig til at forelægge Europa-Parlamentet og Rådet en årlig beretning om anvendelsen, gennemførelsen og overholdelsen af forpligtelser i aftalen og forordningen. Denne beretning opfylder dette krav.

EU's import fra Colombia beløb sig til 5,4 mia. EUR i 2016, et fald fra 6,7 mia. EUR i 2015 og 8,6 mia. EUR i 2012 (et fald på 37,5 %). Colombias samlede eksport faldt imidlertid med 48 % i samme periode.

I 2016 beløb den bilaterale handel sig til 10,8 mia. EUR i forhold til 14,2 mia. EUR i 2012, altså et lille handelsoverskud for EU for første gang i ti år.

·motorkøretøjer (HS87), 8 % af eksporten med en stigning på 17 % for biler og 9 % for lastbiler

·kaffe (HS09), nu den tredjestørste importkategori i EU med 7 % af importen, til trods for et fald på 32 % siden 2012, som især skyldes et skadedyrsproblem

EU påpegede problemet med for høje toldangivelser i Peru vedrørende import af ørredæg. Peru forklarede, at man havde løst problemet, og at toldværdierne vil blive baseret på transaktionsværdien med importører, der er berettiget til refusion af for meget betalt told.

Parterne drøftede bestemmelsen om direkte transport i forbindelse med en mulig ændring for at give mulighed for opdeling af sendinger ved transit gennem et tredjeland. Parterne nåede ikke til enighed, og emnet vil blive taget op til yderligere behandling.

Iflg. Perus Export and Tourism Promotion Board er 2 269 nye virksomheder begyndt at eksportere til EU siden aftalen trådte i kraft, hvoraf 857 var fra den agroindustrielle sektor og 458 fra tekstilsektoren. De nye eksporterende virksomheder er overvejende SMV'er (95,3 %) på hurtigt voksende eksportområder såsom frugt, grøntsager, tilberedte fødevarer og fiskevarer.

Iflg. statistikker fra Colombia var EU's præferenceudnyttelsesgrad i Colombia på 70,6 % i 2016 (i modsætning til 55,7 % i 2014, hvilket antyder, at EU-eksportørerne gør bedre brug af aftalen). Det har ikke været muligt at indhente statistikker om EU's præferenceudnyttelse i Peru.

Iflg. EU's statistikker foregår over 95 % af både Colombias og Perus eksport til EU inden for rammerne af aftalen.

Anvendelsen af toldpræferencerne kan vurderes ved at udregne den andel af handelsstrømmen, der gennemføres inden for rammerne af aftalen.

Overfor Peru var EU betænkelig ved, at der i tekniske specifikationer kan henvises til standarder på en måde, der hindrer EU-virksomheder i at få adgang til udbudsmarkedet.

Over for Colombia påpegede EU problemer med markedsadgang på subcentralt niveau, navnlig for decentraliserede (kommunale) enheder med ansvar for infrastruktur. Parterne blev enige om at fortsætte drøftelserne for at finde en løsning.

c) Underudvalget vedrørende Tekniske Handelshindringer (5. december 2016 - for Peru ved videokonference)

Overfor Colombia rejste EU problemet med gennemførelsen af den nationale kvalitetsordning, navnlig de ændringer, der er indført i reguleringspraksisser, som påvirkede udviklingen af tekniske forskrifter. Parterne drøftede handelsfremmende initiativer vedrørende overensstemmelsesvurdering for at forbedre anerkendelsen af certifikater på andre territorier end parternes. Colombia præsenterede et forslag vedrørende anerkendelsen af disse certifikater.

Over for Peru var EU betænkelig ved anerkendelsen af medlemsstater, der har status af "stærk sundhedsovervågning" i forbindelse med eksport af farmaceutisk og medicinsk udstyr, og insisterede på, at alle medlemsstater behandles ens.

d) Underudvalget vedrørende Sundheds- og Plantesundhedsforanstaltninger (6.-7. juni 2016)

Parterne anerkendte fremskridtet i forbindelse med gennemførelsen af sundheds- og plantesundhedsbestemmelserne, navnlig i forbindelse med fastlæggelsen af harmoniserede importbestemmelser og certificering af mejeriprodukter og kødprodukter. Peru og Colombia accepterede at gennemføre regionaliseringsprincippet og slette kravet om, at "dyrene skal være født, opdrættet og slagtet i den samme medlemsstat". Colombia og Peru gav udtryk for, at de var interesserede i at samarbejde med EU om antimikrobiel resistens. Hvad angår dyrevelfærd, bekræftede Colombia og Peru, at de var interesserede i at samarbejde og udveksle oplysninger inden for dette område. Parterne enedes om en arbejdsplan for at fremme handelsvilkårene.

e) Underudvalget om Landbrug (7. december 2016)

Parterne gennemgik handelsstrømmene og udnyttelsen af toldkontingenter, stabiliseringsmekanismen for bananer og EU's støtteprogram i den colombianske mejerisektor samt mulighederne for yderligere samarbejde om landbrugsspørgsmål.

Hvad angår spiritus, som er genstand for en igangværende tvistbilæggelse i WTO, meddelte Colombia, at der er vedtaget en ny spirituslovgivning. EU var betænkelig ved de diskriminerende afgifter i Peru mellem Pisco og importeret spiritus samt ved lovgivningen om tungmetalanalyse, som udelukker Pisco, men gælder for lignende importerede varer.

f) Underudvalget vedrørende Handel og Bæredygtig Udvikling (7-8. december 2016)

Parterne holdt møder med de organer, der har ansvar for gennemførelsen af kapitlet om handel og bæredygtig udvikling i aftalen (se afsnit 5).

g) Underudvalget vedrørende Intellektuel Ejendom (8. december 2016)

Drøftelserne om geografiske betegnelser omfattede de resterende problemer med registrering af geografiske betegnelser, problemer med håndhævelse og refleksioner om en forenklet procedure for opdatering af listen over geografiske betegnelser. Peru og Colombia gav udtryk for et ønske om at tilføje nye geografiske betegnelser, der skal beskyttes.

Vedrørende andre spørgsmål i forbindelse med intellektuel ejendomsret påpegede EU følgende punkter vedrørende lægemiddelpatenter: over for Colombia var EU betænkelig ved sundhedsministeriets rolle i forbindelse med behandling af patenter, og over for Peru var EU betænkelig ved spørgsmål i forbindelse med lovrammer for databeskyttelse (såsom kliniske testdata). EU påpegede problemer med ophavsret og beslægtede rettigheder: for Colombias vedkommende drejede det sig om håndhævelsen af "rettigheden til offentlig fremførelse" i offentlige transportmidler, og for Perus vedkommende problemer i forbindelse med rettighedshaverorganisationer, for så vidt angår gennemsigtighed, fordeling af indtægter og overvågning.

EU påpegede problemer med håndhævelsen baseret på interessenternes betænkeligheder. Peru oplyste om fremskridt såsom hurtigere procedurer og vedtagelse af forholdsregler og om igangværende bestræbelser på at styrke domstolene for ejendomsrettigheder. Colombia omtalte den nye håndhævelsesstrategi på prioriterede områder, som var genstand for en undersøgelse efter det første år med gennemførelse.

h) Underudvalget vedrørende Markedsadgang (8. december 2016)

Parterne udvekslede synspunkter om handelsstrømme, herunder udnyttelsen af toldpræferencer og toldkontingenter.

Med hensyn til spørgsmål om markedsadgang fremhævede EU sine betænkeligheder vedrørende ophugning af lastbiler i Colombia. Colombia henviste til en kommende gennemførelsesforordning til dekret 1517, som skal forbedre markedsadgangen, indtil denne politik er helt udfaset ved udgangen af 2018. EU påpegede endvidere anvendelsen af en tærskel på 30 000 USD fob, hvorover der anvendes en højere afgift for solgte personbiler, samt påbuddet i 11 colombianske departementer om at påhæfte banderoler på importeret øl.

For Perus vedkommende påpegede EU problemer med gennemførelsen af landets toldgodtgørelsesordning.